A Bizottság 269/91/EGK rendelete
(1991. február 1.)
az intervenciós raktározással kapcsolatos kiadások finanszírozására felhasznált átalányösszegekre vonatkozó általános végrehajtási szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 2205/90/EGK rendelettel [1] módosított, a közös agrárpolitika céljaira alkalmazandó elszámolási egység értékéről és átváltási arányokról szóló, 1985. június 11-i 1676/85/EGK tanácsi rendeletre [2] és különösen annak 5. cikke (3) bekezdésére,
tekintettel a legutóbb a 787/89/EGK rendelettel [3] módosított, az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló, 1978. augusztus 2-i 1883/78/EGK tanácsi rendeletre [4] és különösen annak 6. cikke második bekezdésére,
mivel a legutóbb a 3609/90/EGK rendelettel [5] módosított 1678/85/EGK tanácsi rendelet [6] meghatározta az 1883/78/EGK rendelet 6. cikkében említett átalányösszegekre alkalmazandó mezőgazdasági átváltási arányokat; mivel úgy kell tekinteni, hogy az alkalmazandó átváltási arányokat meghatározó ügyleti tény az EMOGA Garanciarészlege pénzügyi évének első napján következik be;
mivel azonban a Tanács az 1991. pénzügyi évre vonatkozó mezőgazdasági átváltási arányokról az év megkezdése után határozott; mivel ennek következtében külön meg kell határozni az 1991. pénzügyi évre vonatkozó meghatározó ügyleti tényt;
mivel a fent említett átalányösszegek meghatározásának módját illetően végrehajtott változtatások figyelembevétele mellett, ezeket az összegeket ismét maradéktalanul ki kell fizetni;
mivel az e rendeletben előírt intézkedések összhangban vannak az EMOGA-bizottság véleményével,
ELFOGADTA EZT A RENDELETET:
1. cikk
A Bizottság 1643/89/EGK rendelete [7] a következő cikkel egészül ki:
"1a. cikk
Az intervenciós raktározással kapcsolatos kiadások tekintetében az átalányösszegeket az EMOGA Garanciarészlege pénzügyi évének első napján érvényben lévő mezőgazdasági átváltási arány alkalmazásával át kell váltani nemzeti valutára.
Az 1991. pénzügyi évre vonatkozóan azonban az 1990. december 17-én érvényben lévő mezőgazdasági átváltási arány alkalmazandó."
2. cikk
Az intervenciós intézkedéseknek az EMOGA Garanciarészlege által történő finanszírozására vonatkozó egyes részletes szabályokról szóló, 1986. június 3-i 1730/86/EGK bizottsági rendelet [8] 2. cikkét 1990. október 1-jei hatállyal el kell hagyni.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1991. február 1-jén.